Prostitute verlaat glo hotel voor “baas” opdaagGenchen Rugnath en sy vrou Ravina Foto: Tebogo Letsie Prostitute het glo ‘n Durbanse dokter se hotel verlaat wanneer personeellede hulle ingelig het dat hy ‘n besoek gaan aflê, het die Durbanse streekshof Maandag gehoor. Yvonne Dudu Shinga, staatsgetuie, het as ‘n ontvangsdame by dr. Genchen Rugnath se hotel in Durban se Punt-gebied gewerk. Sy het aan die hof gesê die bestuurderes by ‘n ander hotel, wat ook aan Rugnath behoort, sou haar bel en waarsku om die hotel “skoon te maak” voordat hy opdaag. Shinga het onder kruisverhoor gesê die prostitute, wat as “Sandile se meisies” bekend gestaan het, het die hotel se ontvangs verlaat en op die hoek van die straat gaan staan langs die perseel van ‘n besigheid wat bakkie-afkappe vervaardig. Dr. Rugnath, sy vrou Ravina en drie ander mense word van mensehandel beskuldig en dat hulle ‘n bordeel bedryf het waar kinders so jonk as 12 jaar oud aangehou is. Die ander drie persone is Sandile Patrick Zweni (36), Nonduzo Dlamini (24) en Bhabha Dubazini. Al vyf persone het onskuldig gepleit op 156 aanklagte, insluitend aanranding, verkragting, seksuele uitbuiting van ‘n kind en swendelary. Rugnath besit die Down Town Lodge en die Inn Town Lodge waar die vermeende misdade plaasgevind het. Staatsaanklaer Yuri Gangai het vroeër in die dag aansoek gedoen vir een dag uitstel om Shinga toe te laat om haar geheue te verfris oor haar vorige getuienis, aangesien sy ses maande laas in die getuiebank verskyn het. Landdros Simphiwe Hlophe het die aansoek van die hand gewys. Die saak, wat tot April uitgestel is om die Rugnaths tyd te gun om nuwe prokureurs aan te stel, sal na verwagting regdeur September voortduur.